DEN INTERNASJONALE HONGKONG-KONVENSJONEN OM SIKKER OG MILJØMESSIG FORSVARLIG GJENVINNING AV SKIP, 2009


PARTENE I DENNE KONVENSJONEN,

SOM MERKER SEG den økende bekymringen for sikkerhets-, helse-, miljø- og velferdsspørsmål i skipsgjenvinningsindustrien,

SOM ERKJENNER at gjenvinning av skip bidrar til bærekraftig utvikling og dermed er det beste alternativet for skip som har nådd slutten av sin driftslevetid,

SOM VISER TIL resolusjon A.962(23) ("Guidelines on Ship Recycling" – retningslinjer for skipsgjenvinning), vedtatt av forsamlingen i den internasjonale skipsfartsorganisasjonen (IMO-forsamlingen), endringer i retningslinjene vedtatt ved resolusjon A.980(24), beslutning VI/24 fra den sjette partskonferansen for Basel-konvensjonen vedrørende kontroll med transport av farlig avfall, som vedtok tekniske retningslinjer for miljømessig forsvarlig fullstendig og delvis demontering av skip ("Technical Guidelines for the Environmentally Sound Management of the Full and Partial Dismantling of Ships"), og retningslinjene vedtatt under den 289. sesjonen i det internasjonale arbeidsorganisasjonens styringsorgan ("Safety and Health in Shipbreaking: Guidelines for Asian countries and Turkey" – om sikkerhet og helse ved skipsopphugging: retningslinjer for asiatiske land og Tyrkia),

SOM OGSÅ VISER TIL resolusjon A.981(24), der IMO-forsamlingen anmodet organisasjonens miljøkomité om å utvikle et juridisk bindende dokument om skipsgjenvinning,

SOM OGSÅ MERKER SEG den internasjonale arbeidsorganisasjonens rolle i beskyttelsen av arbeidstakeres sikkerhet og helse i skipsgjenvinningsindustrien,

SOM VIDERE MERKER SEG Basel-konvensjonens rolle i vern av menneskers helse og miljøet mot skadevirkningene av farlig avfall,

SOM ER BEVISST føre-var-tilnærmingen som er fastsatt i prinsipp 15 i Rio-erklæringen om miljø og utvikling, og som det henvises til i resolusjon MEPC.67(37), vedtatt av organisasjonens miljøvernkomité 15. september 1995,

SOM OGSÅ ER BEVISST behovet for å fremme erstatning av farlige materialer i skipsbygging og vedlikehold med mindre farlige eller, helst, ufarlige materialer uten at dette går på bekostning av skipenes sikkerhet, sjøfolks sikkerhet og helse eller skipenes driftseffektivitet,

SOM ER BESLUTTET PÅ effektivt å håndtere miljømessige, arbeidsmiljømessige og sikkerhetsmessige risikoer knyttet til skipsgjenvinning i et rettslig bindende dokument, idet det tas hensyn til skipsfartens særlige karakter og behovet for å sikre en smidig utfasing av skip som har nådd slutten av sin driftslevetid,




SOM MENER at disse målene best kan nås gjennom inngåelse av en internasjonal konvensjon om sikker og miljømessig forsvarlig gjenvinning av skip,

ER BLITT ENIGE OM følgende:


ARTIKKEL 1
Alminnelige forpliktelser

1 Hver part i denne konvensjonen forplikter seg til å gjennomføre dens bestemmelser fullt ut for å forhindre, redusere, minimere og, så langt det er mulig, eliminere ulykker, personskader og annen negativ innvirkning på menneskers helse og miljøet som følge av skipsgjenvinning, øke sikkerheten for skip og styrke vernet av menneskers helse og miljøet gjennom hele skipets levetid.

2 Ingen bestemmelse i denne konvensjonen skal tolkes som en hindring for at en part, alene eller sammen med andre, kan innføre strengere tiltak i samsvar med folkeretten for å sikre sikker og miljømessig forsvarlig gjenvinning av skip for å forebygge, redusere eller minimere negativ innvirkning på menneskers helse og miljøet.

3 Partene skal tilstrebe å samarbeide for å oppnå effektiv gjennomføring, etterlevelse og håndhevelse av denne konvensjonen.

4 Partene forplikter seg til å fremme fortsatt utvikling av teknologi og praksis som bidrar til sikker og miljømessig forsvarlig skipsgjenvinning.

5 Vedlegget til denne konvensjonen er en integrert del av konvensjonen. Med mindre annet er uttrykkelig angitt, er en henvisning til denne konvensjonen også en henvisning til konvensjonens vedlegg.


ARTIKKEL 2
Definisjoner

Med mindre annet er uttrykkelig angitt, gjelder følgende definisjoner for denne konvensjonen:

1 «Konvensjon» betyr den internasjonale Hongkong-konvensjonen om sikker og miljømessig forsvarlig gjenvinning av skip, 2009.

2 «Administrasjon» betyr regjeringen i staten hvis flagg skipet har rett til å seile under, eller hvis myndighet skipet opererer under.

3 «Kompetent(e) myndighet(er)» betyr den eller de offentlige myndighet(er) en part har utpekt som ansvarlig(e) for spesifikke geografiske områder eller fagområder i saker som gjelder skipsgjenvinningsanlegg som opererer innenfor vedkommende parts jurisdiksjon som angitt i denne konvensjonen.

4 «Organisasjon» betyr den internasjonale sjøfartsorganisasjonen (IMO).

5 «Generalsekretær» betyr organisasjonens generalsekretær.

6 «Komité» betyr organisasjonens miljøvernkomité (MEPC).

7 «Skip» betyr enhver type fartøy som opererer eller har operert i havet, inkludert undervannsfartøy, flytende fartøy, flytende plattformer, oppjekkbare plattformer, flytende lagringsenheter (FSU-er) og flytende produksjons-, lagrings- og losseenheter (FPSO-er) samt fartøy som er strippet for utstyr eller er under slep.

8 «Bruttotonnasje» betyr bruttotonnasjen (BT) beregnet i samsvar med reglene for måling av tonnasje fastsatt i vedlegg I til den internasjonale konvensjonen om måling av fartøyer (1969) eller en eventuell etterfølgende konvensjon.

9 «Farlig materiale» betyr ethvert materiale eller stoff som kan antas å være til fare for menneskers helse og/eller miljøet.

10 «Skipsgjenvinning» betyr fullstendig eller delvis demontering av et skip ved et skipsgjenvinningsanlegg for å gjenvinne komponenter og materialer for bearbeiding og ombruk, samtidig som farlige materialer og annet avfall håndteres forsvarlig, og begrepet omfatter tilknyttede operasjoner som lagring og behandling av komponenter og materialer på anlegget, men ikke videre behandling eller disponering ved separate anlegg.

11 «Skipsgjenvinningsanlegg» betyr et definert område, verft eller anlegg som brukes til gjenvinning av skip.

12 «Gjenvinningsselskap» betyr eieren av skipsgjenvinningsanlegget eller en annen organisasjon eller person som har overtatt ansvaret for driften av skipsgjenvinningsaktiviteten fra eieren av skipsgjenvinningsanlegget, og som ved ansvarsovertakelsen har påtatt seg alle plikter og alt ansvar som følger av denne konvensjonen.


ARTIKKEL 3
Anvendelse

1 Med mindre annet er uttrykkelig angitt i denne konvensjonen, gjelder konvensjonen for

.1 skip som har rett til å føre en parts flagg eller opererer under dens myndighet

.2 skipsgjenvinningsanlegg som opererer under en parts jurisdiksjon.

2 Denne konvensjonen gjelder ikke for krigsskip, marinens hjelpefartøy eller andre skip som eies eller opereres av en part, og som for tiden bare brukes i statlig, ikke-kommersiell virksomhet. Hver part skal imidlertid vedta hensiktsmessige tiltak som ikke svekker driften eller driftskapasiteten til slike skip som eies eller opereres av parten, for å sikre at de opptrer i samsvar med denne konvensjonen så langt det er rimelig og praktisk mulig.

3 Denne konvensjonen gjelder ikke for skip med bruttotonnasje under 500 eller for skip som i hele sin levetid kun opererer i farvann under suvereniteten eller jurisdiksjonen til staten hvis flagg skipet fører. Hver part skal likevel vedta passende tiltak for å sikre at slike skip opptrer i samsvar med denne konvensjonen så langt det er rimelig og praktisk mulig.




4 For skip som har rett til å føre flagget til en stat som ikke er part i denne konvensjonen, skal partene anvende konvensjonens krav i den grad det er nødvendig for å sikre at slike skip ikke får gunstigere behandling.


ARTIKKEL 4
Kontroller knyttet til skipsgjenvinning

1 Hver part skal kreve at skip som har rett til å føre dens flagg eller operere under dens myndighet, overholder kravene som er fastsatt i denne konvensjonen, og skal iverksette effektive tiltak for å sikre slik overholdelse.

2 Hver part skal kreve at skipsgjenvinningsanlegg under dens jurisdiksjon overholder kravene som er fastsatt i denne konvensjonen, og skal iverksette effektive tiltak for å sikre slik overholdelse.


ARTIKKEL 5
Tilsyn og sertifisering av skip

Hver part skal sørge for at skip som fører dens flagg eller opererer under dens myndighet, og som er underlagt tilsyn og sertifisering, blir undersøkt og sertifisert i samsvar med reglene i vedlegget.


ARTIKKEL 6
Autorisasjon av skipsgjenvinningsanlegg

Hver part skal sikre at skipsgjenvinningsanlegg under dens jurisdiksjon som gjenvinner skip omfattet av denne konvensjonen, eller skip som behandles på samme måte etter konvensjonens artikkel 3.4, er autorisert i samsvar med reglene i vedlegget.


ARTIKKEL 7
Utveksling av opplysninger

For skipsgjenvinningsanlegg som er autorisert av en part, skal denne parten, på forespørsel, gi organisasjonen og øvrige parter som ber om det, relevante opplysninger knyttet til konvensjonen, som lå til grunn for autorisasjonen. Opplysningene skal utveksles raskt og i rett tid.


ARTIKKEL 8
Inspeksjon av skip

1 Et skip som omfattes av denne konvensjonen, kan bli inspisert av autoriserte tjenestemenn fra en annen part i havner eller offshoreterminaler for å fastslå om skipet overholder konvensjonen. Med mindre annet er angitt i nr. 2, er en slik inspeksjon begrenset til å verifisere at det finnes enten et internasjonalt sertifikat om farlige stoffer om bord eller et internasjonalt sertifikat for gjenvinningsklart skip som skal aksepteres så lenge det er gyldig.




2 Dersom et skip ikke har gyldig sertifikat, eller det er skjellig grunn til å anta at

.1 skipets eller skipsutstyrets tilstand ikke i det vesentlige er i samsvar med opplysningene i sertifikatet og/eller del I av fortegnelsen over farlige materialer, eller

.2 det ikke er etablert en prosedyre om bord for vedlikehold av del I av fortegnelsen over farlige materialer,

kan det utføres en detaljert inspeksjon basert på retningslinjer utarbeidet av organisasjonen.


ARTIKKEL 9
Avdekking av overtredelser

1 Partene skal samarbeide om å avdekke overtredelser og håndheve bestemmelsene i denne konvensjonen.

2 Hvis det finnes tilstrekkelige bevis på at et skip opererer, har operert eller er i ferd med å operere i strid med en bestemmelse i denne konvensjonen, kan en part som besitter slike bevis, be om at skipet blir undersøkt når det anløper en havn eller offshoreterminal under en annen parts jurisdiksjon. Rapporten fra en slik undersøkelse skal sendes til den parten som ba om undersøkelsen, til skipets administrasjon og til organisasjonen, slik at passende tiltak kan iverksettes.

3 Dersom det avdekkes at skipet har overtrådt konvensjonen, kan parten som gjennomfører inspeksjonen, iverksette tiltak for å advare, holde tilbake, avvise eller nekte skipet adgang til sine havner. En part som iverksetter slike tiltak, skal umiddelbart informere skipets administrasjon og organisasjonen.

4 Hvis en part mottar en anmodning om undersøkelse, sammen med tilstrekkelige bevis for at et skipsgjenvinningsanlegg opererer, har operert eller er i ferd med å operere i strid med en bestemmelse i denne konvensjonen, bør parten undersøke det aktuelle skipsgjenvinningsanlegget under sin jurisdiksjon og utarbeide en rapport. Rapporten fra slike undersøkelser skal sendes til den parten som ba om undersøkelsen, med informasjon om eventuelle tiltak som er iverksatt eller vil bli iverksatt, og til organisasjonen for passende tiltak.


ARTIKKEL 10
Overtredelser

1 Enhver overtredelse av kravene i denne konvensjonen skal være forbudt i henhold til nasjonal lovgivning, og

.1 når det gjelder skip, skal sanksjoner fastsettes i samsvar med administrasjonens lovgivning, uavhengig av hvor overtredelsen finner sted. Hvis administrasjonen blir informert om en slik overtredelse av en part, skal den undersøke saken og eventuelt be den rapporterende parten om å fremlegge ytterligere bevis på den angivelige overtredelsen. Hvis administrasjonen finner at det foreligger tilstrekkelig bevis til å iverksette tiltak i forbindelse med den angivelige overtredelsen, skal den sørge for at slike tiltak blir iverksatt så snart som mulig i samsvar med sin lovgivning.



 Administrasjonen skal straks informere parten som rapporterte den angivelige overtredelsen, samt organisasjonen, om eventuelle tiltak som er iverksatt. Hvis administrasjonen ikke har iverksatt tiltak innen ett år etter å ha mottatt opplysningene, skal den informere parten som rapporterte den angivelige overtredelsen, og organisasjonen om årsakene til at ingen tiltak er iverksatt.

.2 når det gjelder skipsgjenvinningsanlegg, skal sanksjoner fastsettes i henhold til lovgivningen til parten som har jurisdiksjon over skipsgjenvinningsanlegget. Hvis en part blir informert om en slik overtredelse av en annen part, skal den undersøke saken og eventuelt be den rapporterende parten om å gi ytterligere bevis for den påståtte overtredelsen. Hvis parten finner at det er tilstrekkelig bevis for den angivelige overtredelsen til å iverksette rettslige skritt, skal den sørge for at rettslige skritt iverksettes så snart som mulig i samsvar med sin lovgivning. Parten skal umiddelbart informere den parten som rapporterte overtredelsen, samt organisasjonen, om tiltakene som er iverksatt. Hvis parten ikke har iverksatt tiltak innen ett år etter å ha mottatt opplysningene, skal den informere parten som rapporterte den angivelige overtredelsen, og organisasjonen om årsakene til at ingen tiltak er iverksatt.

2 Enhver overtredelse av bestemmelsene i denne konvensjonen innenfor en parts jurisdiksjon skal være forbudt, og sanksjoner skal etableres i henhold til partens lovgivning. Når en slik overtredelse finner sted, skal parten enten

.1 iverksette rettslige skritt i samsvar med sin lovgivning, eller

.2 gi skipets administrasjon de opplysninger og bevis den måtte ha om at en overtredelse har funnet sted.

3 Sanksjonene som følger av en parts lovgivning i henhold til denne artikkelen, skal være tilstrekkelig strenge til å avskrekke fra overtredelser av denne konvensjonen, uansett hvor de måtte finne sted.


ARTIKKEL 11
Unødig forsinkelse eller tilbakeholdelse av skip

1 Alle mulige tiltak skal iverksettes for å unngå at et skip blir unødig tilbakeholdt eller forsinket etter artikkel 8, 9 eller 10 i denne konvensjonen.

2 Når et skip blir unødig tilbakeholdt eller forsinket etter konvensjonens artikkel 8, 9 eller 10, har det rett til erstatning for tap eller skader som oppstår.




ARTIKKEL 12
Formidling av opplysninger

Hver part skal rapportere til organisasjonen, og organisasjonen skal, når det er hensiktsmessig, dele følgende opplysninger:

.1 en liste over skipsgjenvinningsanlegg som er autorisert i henhold til denne konvensjonen og opererer under partens jurisdiksjon,

.2 kontaktinformasjon til kompetente myndighet(er), inkludert ett enkelt kontaktpunkt for den aktuelle parten,

.3 en liste over anerkjente organisasjoner og oppnevnte inspektører som er autorisert til å handle på vegne av parten når det gjelder administrasjon av saker om kontroll av skipsgjenvinning i henhold til denne konvensjonen, samt de spesifikke ansvarsområdene og betingelsene for myndigheten som er delegert til de anerkjente organisasjonene eller de oppnevnte inspektørene,

.4 en årlig liste over skip som fører partens flagg og har fått utstedt et internasjonalt sertifikat for gjenvinningsklart skip, inkludert navnet på gjenvinningsselskapet og beliggenheten til skipsgjenvinningsanlegget som oppgitt på sertifikatet,

.5 en årlig liste over skip som er gjenvunnet innenfor partens jurisdiksjon,

.6 informasjon om overtredelser av denne konvensjonen, og

.7 tiltak som er iverksatt overfor skip og skipsgjenvinningsanlegg under partens jurisdiksjon.


ARTIKKEL 13
Faglig bistand og samarbeid

1 Partene forplikter seg til, enten direkte eller gjennom organisasjonen og andre internasjonale organer, avhengig av hva som er relevant, å støtte parter som ber om faglig bistand til å foreta sikker og miljømessig forsvarlig gjenvinning av skip, ved blant annet å

.1 lære opp personell,

.2 sikre tilgjengeligheten av relevant teknologi, utstyr og anlegg,

.3 starte felles forsknings- og utviklingsprogrammer, og

.4 iverksette andre tiltak rettet mot effektiv gjennomføring av denne konvensjonen og de tilhørende retningslinjene utarbeidet av organisasjonen.

2 Partene forplikter seg videre til å samarbeide aktivt, i henhold til sine nasjonale lover, forskrifter og retningslinjer, om overføring av styringssystemer og teknologi for sikker og miljømessig forsvarlig gjenvinning av skip.




ARTIKKEL 14
Tvisteløsning

Partene skal løse enhver tvist seg imellom om tolkning eller anvendelse av denne konvensjonen gjennom forhandlinger eller andre fredelige midler de blir enige om, som kan være granskning, mekling, forlik, voldgift, rettslig avgjørelse eller henvisning til regionale organer eller ordninger.


ARTIKKEL 15
Forholdet til folkeretten og andre internasjonale avtaler

1 Ingenting i denne konvensjonen skal påvirke en stats rettigheter eller forpliktelser etter FNs havrettskonvensjon av 1982 eller etter internasjonal sedvanerett på havet.

2 Ingenting i denne konvensjonen skal påvirke partenes rettigheter og forpliktelser etter andre relevante og gjeldende internasjonale avtaler.


ARTIKKEL 16
Undertegning, ratifikasjon, aksept, godkjenning og tiltredelse

1 Denne konvensjonen skal være åpen for undertegning av enhver stat ved organisasjonens hovedkontor fra 1. september 2009 til 31. august 2010, og skal deretter forbli åpen for tiltredelse av enhver stat.

2 Stater kan bli parter i denne konvensjonen ved

.1 undertegning uten forbehold om ratifikasjon, aksept eller godkjenning, eller

.2 undertegning med forbehold om ratifikasjon, aksept eller godkjenning, etterfulgt av ratifikasjon, aksept eller godkjenning, eller

.3 tiltredelse

3 Ratifikasjon, aksept, godkjenning eller tiltredelse skal skje ved deponering av et dokument om dette hos generalsekretæren.

4 Dersom en stat består av to eller flere territoriale enheter hvor forskjellige rettssystemer gjelder for saker som omfattes av denne konvensjonen, kan den ved undertegning, ratifikasjon, aksept, godkjenning eller tiltredelse erklære at denne konvensjonen skal gjelde for alle dens territoriale enheter eller bare for én eller noen av dem, og kan endre denne erklæringen ved å sende inn en ny erklæring når som helst.

5 En erklæring i henhold til nr. 4 skal underrettes skriftlig til generalsekretæren og uttrykkelig angi hvilken eller hvilke territoriale enheter konvensjonen gjelder for.




6 En stat skal ved uttrykk for sitt samtykke til å være bundet av denne konvensjonen erklære om den krever eksplisitt eller stilltiende godkjenning av skipsgjenvinningsplanen før et skip kan gjenvinnes ved sine autoriserte skipsgjenvinningsanlegg. Denne erklæringen kan senere revideres ved underretning til generalsekretæren. En slik revisjon skal angi ikrafttredelsesdatoen for revisjonen.


ARTIKKEL 17
Ikrafttredelse

1 Denne konvensjonen trer i kraft 24 måneder etter at følgende betingelser er oppfylt:

.1 Minst 15 stater har enten undertegnet den uten forbehold om ratifikasjon, aksept eller godkjenning, eller har deponert det nødvendige ratifikasjons-, aksept-, godkjennings- eller tiltredelsesdokumentet i henhold til artikkel 16.

.2 De samlede handelsflåtene til statene nevnt i nr. 1.1 utgjør minst 40 % av den samlede bruttotonnasjen for verdens handelsflåte.

.3 Den samlede høyeste årlige skipsgjenvinningskapasiteten til statene nevnt i nr. 1 i løpet av de foregående ti årene utgjør minst tre prosent av den samlede bruttotonnasjen til handelsflåtene i de samme statene.

2 For stater som har deponert et ratifikasjons-, aksept-, godkjennings- eller tiltredelsesdokument for denne konvensjonen etter at kravene for ikrafttredelse er oppfylt, men før ikrafttredelsesdatoen, skal ratifikasjon, aksept, godkjenning eller tiltredelse tre i kraft på ikrafttredelsesdatoen for denne konvensjonen, eller tre måneder etter deponeringen av dokumentet, avhengig av hvilken dato som kommer sist.

3 Ethvert ratifikasjons-, aksept-, godkjennings- eller tiltredelsesdokument deponert etter ikrafttredelsesdatoen for denne konvensjonen, skal tre i kraft tre måneder etter deponeringen.

4 Etter datoen da en endring i denne konvensjonen anses å være akseptert i henhold til artikkel 18, skal ethvert deponert ratifikasjons-, aksept-, godkjennings- eller tiltredelsesdokument gjelde for konvensjonen med endringer.



ARTIKKEL 18
Endringer

1 Denne konvensjonen kan endres ved en av prosedyrene som er spesifisert nedenfor.

2 Endringer etter behandling innen organisasjonen:

.1 Enhver part kan foreslå en endring i konvensjonen. Et endringsforslag skal sendes til generalsekretæren, som skal videreformidle det til partene og organisasjonens medlemmer minst seks måneder før vurdering.




.2 En endring som foreslås og sendes ut som beskrevet ovenfor, skal forelegges komiteen for vurdering. Partene, enten de er medlemmer av organisasjonen eller ikke, skal ha rett til å delta i komiteens vurdering og vedtak av endringsforslaget.

.3 Endringer skal vedtas med to tredjedels flertall blant partene som er til stede og avgir stemme i komiteen, forutsatt at minst en tredjedel av partene er til stede under avstemningen.

.4 Endringer som vedtas i samsvar med nr. 3, skal formidles av generalsekretæren til partene for aksept.

.5 En endring anses som godtatt under følgende omstendigheter:

5.1 En endring i en artikkel i denne konvensjonen anses som akseptert den dagen to tredeler av partene har underrettet generalsekretæren om at de aksepterer den.

5.2 En endring i vedlegget anses som godtatt ved utløpet av en tidsfrist fastsatt av komiteen når endringen vedtas, og som ikke skal være kortere enn ti måneder etter vedtaket. Hvis mer enn en tredel av partene underretter generalsekretæren om at de motsetter seg endringen innen denne datoen, anses den derimot ikke som akseptert.

.6 Endringen trer i kraft på følgende vilkår:

6.1 En endring i en artikkel i denne konvensjonen trer i kraft for de partene som har erklært at de har akseptert den, seks måneder etter datoen da den anses som akseptert i samsvar med nr. 5.1.

6.2 En endring av vedlegget trer i kraft for alle parter seks måneder etter datoen da den anses som godtatt, unntatt for parter som har

6.2.1 underrettet om at de motsetter seg endringen i samsvar med nr. 5.2. og ikke har trukket tilbake denne innvendingen, eller

6.2.2 underrettet generalsekretæren, før endringen trer i kraft, om at endringen først skal tre i kraft for vedkommende etter en senere underretning om aksept.

6.3 En part som har underrettet om sin innvending i henhold til nr. 6.2.1, kan senere underrette generalsekretæren om at den aksepterer endringen. En slik endring trer i kraft for denne parten seks måneder etter datoen for underretningen om aksept eller datoen da endringen trer i kraft, avhengig av hvilken dato som kommer sist.




6.4 Dersom en part som har gitt en underretning som nevnt i nr. 6.2.2, senere underretter generalsekretæren at den aksepterer en endring, trer endringen i kraft for vedkommende part seks måneder etter datoen for underretningen om aksept, eller datoen da endringen trer i kraft, avhengig av hvilken dato som kommer sist.

3 Endring ved en konferanse:

.1 På anmodning fra en part, med tilslutning fra minst en tredjedel av partene, skal organisasjonen innkalle til en konferanse mellom partene i konvensjonen for å vurdere endringer i denne konvensjonen.

.2 En endring som vedtas av en slik konferanse med to tredjedels flertall av de partene som er til stede og avgir stemme, skal formidles av generalsekretæren til alle parter for aksept.

.3 Med mindre konferansen bestemmer noe annet, skal endringen anses som akseptert og tre i kraft i samsvar med prosedyrene angitt i nr. 2.5 og 2.6.

4 En part som har avvist å akseptere en endring i et vedlegg, skal anses som en ikke-part kun i forbindelse med anvendelsen av den aktuelle endringen.

5 Enhver underretning i henhold til denne artikkelen skal gjøres skriftlig til generalsekretæren.

6 Generalsekretæren skal informere partene og medlemmene av organisasjonen om

.1 enhver endring som trer i kraft, samt datoen for ikrafttredelsen både generelt og for hver part, og

.2 enhver underretning gitt i henhold til denne artikkelen.


ARTIKKEL 19
Oppsigelse

1 Denne konvensjonen kan sies opp av en part når som helst etter at det har gått to år fra den datoen konvensjonen trådte i kraft for den parten.

2 Oppsigelse skal skje ved skriftlig underretning til generalsekretæren og tre i kraft ett år etter mottak eller etter en lengre periode som kan være spesifisert i underretningen.




ARTIKKEL 20
Depositar

1 Konvensjonen skal deponeres hos generalsekretæren, som skal sende bekreftede kopier av konvensjonen til alle stater som har undertegnet eller tiltrådt den.

2 I tillegg til oppgavene som er spesifisert andre steder i denne konvensjonen, skal generalsekretæren

.1 informere alle stater som har undertegnet eller tiltrådt denne konvensjonen, om

1.1 hver ny undertegning eller deponering av et ratifikasjons-, aksept-, godkjennings- eller tiltredelsesdokument samt datoen for dette

1.2 datoen for ikrafttredelsen av konvensjonen

1.3 deponering av ethvert dokument om oppsigelse av denne konvensjonen samt datoen da det ble mottatt, og datoen oppsigelsen trer i kraft, og

1.4 andre erklæringer og underretninger mottatt i henhold til denne konvensjonen, og

.2 så snart denne konvensjonen trer i kraft, sende teksten til FN-sekretariatet for registrering og offentliggjøring i samsvar med artikkel 102 i FN-pakten.


ARTIKKEL 21
Språk

Denne konvensjonen er utarbeidet i én original på arabisk, kinesisk, engelsk, fransk, russisk og spansk, og hver språkversjon har samme gyldighet.


UTFERDIGET I HONGKONG, KINA, 15. mai 2009


SOM BEKREFTELSE PÅ DETTE har de undertegnede, som er behørig autorisert til det av sine respektive regjeringer, undertegnet denne konvensjonen.




VEDLEGG

REGLER FOR SIKKER OG MILJØMESSIG FORSVARLIG GJENVINNING AV SKIP


KAPITTEL 1 – GENERELLE BESTEMMELSER

Regel 1 – Definisjoner

I dette vedlegget gjelder følgende definisjoner:

1 «Kompetent person» betyr en person med passende kvalifikasjoner, opplæring og tilstrekkelig kunnskap, erfaring og ferdigheter til å utføre det spesifikke arbeidet. En kompetent person kan være en arbeider med opplæring eller en leder som er i stand til å gjenkjenne og vurdere farer og risikoer på arbeidsplassen samt ansattes eksponering for potensielt farlige materialer eller usikre forhold på et skipsgjenvinningsanlegg, og som kan spesifisere nødvendige vernetiltak og forholdsregler for å eliminere eller redusere farene, risikoene eller eksponeringen. Den kompetente myndigheten kan definere hensiktsmessige kriterier for utpeking av slike personer og bestemme hvilke oppgaver som skal tildeles dem.

2 «Arbeidsgiver» betyr en fysisk eller juridisk person som ansetter én eller flere arbeidere for skipsgjenvinning.

3 «Eksisterende skip» betyr et skip som ikke er et nytt skip.

4 «Nytt skip» betyr et skip

.1 som det er inngått byggekontrakt for ved eller etter ikrafttredelsen av denne konvensjonen, eller

.2 hvis kjøl, der det ikke foreligger en byggekontrakt, er strukket eller er på et tilsvarende byggetrinn seks måneder etter ikrafttredelsen av denne konvensjonen eller senere, eller

.3 der levering av skipet skjer 30 måneder etter ikrafttredelsen av denne konvensjonen eller senere.

5 «Ny installering» betyr installering av systemer, utstyr, isolasjon eller annet materiale på et skip etter datoen da denne konvensjonen trer i kraft.

6 «Klargjort for adgang» betyr et rom som oppfyller følgende kriterier:

.1 Oksygeninnholdet i atmosfæren og konsentrasjonen av brennbare damper ligger innenfor sikkerhetsgrensene.

.2 Eventuelle giftige materialer i atmosfæren er innenfor tillatte konsentrasjoner.




.3 Eventuelle reststoffer eller materialer som er knyttet til arbeidet autorisert av den kompetente personen, vil ikke føre til ukontrollert frigjøring av giftige materialer eller en usikker konsentrasjon av brennbare damper under eksisterende atmosfæriske forhold mens de opprettholdes som anvist.

7 «Klargjort for varmt arbeid» betyr at et rom oppfyller følgende kriterier:

.1 Det foreligger trygge, ikke-eksplosive forhold, inkludert gassfri tilstand, for bruk av elektrisk lysbue- eller gassveisingsutstyr, skjære- eller brenneutstyr eller andre former for åpen flamme samt oppvarming, sliping eller annen aktivitet som genererer gnister.

.2 Kravene til «klargjort for adgang» i regel 1.6 er oppfylt.

.3 Eksisterende atmosfæriske forhold vil ikke endre seg som følge av det varme arbeidet.

.4 Alle tilstøtende rom er rengjort, inertisert eller tilstrekkelig behandlet for å forhindre at brann oppstår eller sprer seg.

8 «Rederi» betyr personen eller personene eller firmaet som er registrert som eier av skipet, eller, dersom det ikke er registrert, personen eller personene eller firmaet som eier skipet, eller en annen organisasjon eller person, for eksempel disponenten eller bareboat-befrakteren som har overtatt ansvaret for skipets drift fra eieren av skipet. Hvis skipet eies av en stat og drives av et firma som i den staten er registrert som skipets operatør, betyr «rederi» dette firmaet. Termen inkluderer også de som har eierskap til skipet for en begrenset periode i påvente av salg eller overlevering til et skipsgjenvinningsanlegg.

9 «Inspeksjon av anlegget» betyr en inspeksjon av skipsgjenvinningsanlegget som bekrefter tilstanden beskrevet i den verifiserte dokumentasjonen.

10 «Erklæring om sluttført gjenvinning» betyr en erklæring utstedt av skipsgjenvinningsanlegget som bekrefter at gjenvinningen av skipet er fullført i samsvar med denne konvensjonen.

11 «Tankskip» betyr et oljetankskip som definert i MARPOL vedlegg I eller et tankskip som fører skadelige flytende stoffer (NLS-tankskip), som definert MARPOL vedlegg II.

12 «Arbeider» betyr enhver person som utfører arbeid, enten regelmessig eller midlertidig, innenfor rammen av et arbeidsforhold, inkludert entreprenørpersonell.

Regel 2 – Generell anvendelse

Med mindre annet er uttrykkelig angitt, skal utforming, bygging, tilsyn, sertifisering, drift og gjenvinning av skip utføres i samsvar med bestemmelsene i dette vedlegget.

Regel 3 – Forhold til andre standarder, anbefalinger og veiledninger

Partene skal iverksette tiltak for å gjennomføre kravene i reglene i dette vedlegget, med hensyn til relevante og anvendelige standarder, anbefalinger og veiledning utviklet av den internasjonale arbeidsorganisasjonen (ILO) og relevante og gjeldende tekniske standarder, anbefalinger og veiledning utviklet under Basel-konvensjonen som gjelder kontroll med transport av farlig avfall.




KAPITTEL 2 – KRAV TIL SKIP

Del A – Utforming, bygging, drift og vedlikehold av skip 
Regel 4 – Kontroll av skips farlige materialer
I samsvar med kravene som er angitt i konvensjonens tillegg 1, skal hver part

.1 forby og/eller begrense installasjon eller bruk av farlige materialer oppført i tillegg 1 på skip som har rett til å føre dens flagg eller opererer under dens myndighet, og

.2 forby og/eller begrense installasjon eller bruk av slike materialer på skip mens de befinner seg i dens havner, verft, skipsreparasjonsverft eller offshoreterminaler

og iverksette effektive tiltak for å sikre at slike skip overholder disse kravene.

Regel 5 – Fortegnelse over farlige materialer

1 Hvert nytt skip skal ha en fortegnelse over farlige materialer om bord. Fortegnelsen skal verifiseres enten av administrasjonen eller en annen person eller organisasjon autorisert av denne, idet det tas hensyn til retningslinjer, inkludert eventuelle terskelverdier og unntak som er angitt i disse retningslinjene, utarbeidet av organisasjonen. Fortegnelsen over farlige materialer skal være spesifikk for hvert enkelt skip og skal minst

.1 identifisere som del I, farlige materialer som er oppført i tillegg 1 og 2 til denne konvensjonen, og som inngår i skipets konstruksjon eller utstyr, plasseringen av disse og omtrentlige mengder, og

.2 presisere at skipet overholder regel 4.

2 Eksisterende skip skal, så langt det er praktisk mulig, overholde kravene i nr. 1 senest fem år etter ikrafttredelsen av denne konvensjonen eller før skipet går til gjenvinning, dersom dette skjer tidligere, idet det tas hensyn til retningslinjene utarbeidet av organisasjonen og organisasjonens harmoniserte system for tilsyn og sertifisering. De farlige materialene oppført i tillegg 1 skal som et minimum identifiseres når fortegnelsen utarbeides. For eksisterende skip skal det utarbeides en plan som beskriver den visuelle kontrollen eller stikkprøvekontrollen som danner grunnlaget for utformingen av fortegnelsen over farlige materialer, idet det tas hensyn til retningslinjene utarbeidet av organisasjonen.

3 Del I av fortegnelsen over farlige materialer skal vedlikeholdes og oppdateres gjennom hele skipets levetid, slik at nye installeringer som inneholder farlige materialer oppført i tillegg 2 og relevante endringer i skipets struktur og utstyr reflekteres, idet det tas hensyn til retningslinjene utarbeidet av organisasjonen.

4 Før gjenvinning skal fortegnelsen i tillegg til den vedlikeholdte og oppdaterte del I også innbefatte del II for driftsavfall og del III for forråd, og den skal verifiseres enten av administrasjonen eller av en person eller organisasjon autorisert av denne, idet det tas hensyn til retningslinjene utarbeidet av organisasjonen.




Regel 6 – Prosedyre for å foreslå endringer i tillegg 1 og 2

1 Enhver part kan foreslå en endring i tillegg 1 og/eller tillegg 2 i samsvar med denne regelen. Endringsforslaget skal vurderes internt i organisasjonen i samsvar med artikkel 18 nr. 2 og denne regelen.

2 Når organisasjonen mottar et forslag, skal den også gjøre det kjent for FN og FNs særorganisasjoner, mellomstatlige organisasjoner som har avtaler med organisasjonen, og ikke-statlige organisasjoner som har konsultasjonsstatus hos organisasjonen, og gjøre forslaget tilgjengelig for dem.

3 Komiteen skal opprette en teknisk gruppe i henhold til regel 7 for å gjennomgå forslag som er sendt inn i samsvar med nr. 1 i denne regelen.

4 Den tekniske gruppen skal gjennomgå forslaget sammen med eventuelle tilleggsopplysninger, inkludert beslutninger vedtatt av andre internasjonale organer angående deres lister over materialer eller farlige stoffer, sendt inn av andre interessenter, og skal evaluere og rapportere til komiteen om det er sannsynlig at det aktuelle farlige materialet vil medføre betydelige negative konsekvenser for menneskers helse eller miljøet innenfor rammen av denne konvensjonen, slik at en endring av tillegg 1 eller tillegg 2 er berettiget. I den forbindelse gjelder følgende:

.1 Den tekniske gruppens gjennomgang skal omfatte

1.1 en evaluering av sammenhengen mellom det aktuelle farlige materialet og sannsynligheten for at det, innenfor rammen av denne konvensjonen, vil medføre betydelige negativ innvirkning på menneskers helse eller miljøet, basert på de innsendte opplysningene eller andre relevante opplysninger som gruppen har fått kjennskap til,

1.2 en evaluering av den potensielle risikoreduksjonen som kan tilskrives de foreslåtte kontrolltiltakene og eventuelle andre kontrolltiltak som den tekniske gruppen kan vurdere,

1.3 en vurdering av tilgjengelig informasjon om den tekniske gjennomførbarheten av kontrolltiltakene,

1.4 en vurdering av tilgjengelig informasjon om andre konsekvenser ved innføring av slike kontrolltiltak knyttet til,

· miljøet,

· menneskers helse og sikkerhet, også for sjøfolk og arbeidere, og

· kostnader for internasjonal skipsfart og andre relevante sektorer.

1.5 en vurdering av om det finnes egnede alternativer til det farlige materialet som skal reguleres, inkludert en vurdering av potensielle risikoer ved slike alternativer




1.6 en vurdering av risikoene som farlige materialer utgjør under gjenvinningsprosessen, og

1.7 en vurdering av egnede terskelverdier og eventuelle nyttige eller nødvendige unntak.

.2 Hvis den tekniske gruppen finner at det aktuelle farlige materialet sannsynligvis vil medføre betydelig negativ innvirkning på menneskers helse eller miljøet innenfor rammen av denne konvensjonen, skal ikke mangel på full vitenskapelig sikkerhet brukes som en grunn til å forhindre gruppen fra å fortsette med en evaluering av forslaget.

.3 Den tekniske gruppens rapport skal være skriftlig og skal ta hensyn til hver av evalueringene og vurderingene nevnt i nr. 1, bortsett fra at den tekniske gruppen kan bestemme seg for å ikke fortsette med evalueringene og vurderingene beskrevet i nr. 1.2 til 1.7 hvis den etter evalueringen i nr. 1.1 avgjør at forslaget ikke trenger å vurderes ytterligere.

.4 Den tekniske gruppens rapport skal blant annet inneholde en anbefaling om hvorvidt internasjonale kontroller i henhold til denne konvensjonen er nødvendige for det aktuelle farlige materialet, i hvilken grad de spesifikke kontrolltiltakene foreslått i det omfattende forslaget er hensiktsmessige, eller om det finnes andre kontrolltiltak som gruppen anser som bedre egnet.

5 Komiteen skal avgjøre om den vil godkjenne et forslag om å endre tillegg 1 eller 2, samt eventuelle justeringer av disse, hvis det er hensiktsmessig, med hensyn til den tekniske gruppens rapport. Ethvert endringsforslag skal spesifisere anvendelsen av endringen for skip sertifisert i henhold til denne konvensjonen før endringen trer i kraft. Hvis rapporten finner at det aktuelle farlige materialet sannsynligvis vil medføre betydelig negativ innvirkning på menneskers helse eller miljøet innenfor rammen av denne konvensjonen, skal ikke mangel på full vitenskapelig sikkerhet brukes som en grunn til å forhindre en beslutning om å liste et farlig materiale i tillegg 1 eller 2. En beslutning om å ikke godkjenne forslaget skal ikke utelukke fremtidig innlevering av et nytt forslag med hensyn til et bestemt farlig materiale hvis ny informasjon kommer frem.

Regel 7 – Tekniske grupper

1 Komiteen kan etter behov etablere en eller flere tekniske grupper i henhold til regel 6. Den tekniske gruppen kan bestå av representanter for partene, medlemmer av organisasjonen, FN og FNs særorganisasjoner, mellomstatlige organisasjoner med avtaler med organisasjonen og ikke-statlige organisasjoner med rådgiverstatus i organisasjonen, fortrinnsvis representanter for institusjoner og laboratorier med ekspertise innen stoffers miljøskjebne og effekt, toksikologisk effekt, marinbiologi, menneskers helse, økonomisk analyse, risikostyring, skipsbygging, internasjonal skipsfart, helse og sikkerhet på arbeidsplassen og andre fagfelt som er nødvendige for objektivt å vurdere de tekniske fordelene ved et forslag.

2 Komiteen skal bestemme de tekniske gruppenes mandat, organisasjon, deltakelse og drift. Mandatet skal sørge for beskyttelse av eventuell konfidensiell informasjon som blir fremlagt. Tekniske grupper kan holde møter etter behov, men skal forsøke å gjennomføre sitt arbeid gjennom skriftlig eller elektronisk korrespondanse eller andre egnede kommunikasjonsformer.




3 Bare representantene for partene kan delta i utformingen av anbefalinger til komiteen i henhold til regel 6. En teknisk gruppe skal forsøke å oppnå enstemmighet blant representantene for partene. Dersom enstemmighet ikke er mulig, skal den tekniske gruppen kommunisere eventuelle mindretallssyn fra slike representanter.

Del B – Forberedelse til skipsgjenvinning 
Regel 8 – Generelle krav 
Skip som skal gjenvinnes, skal
.1 kun gjenvinnes ved skipsgjenvinningsanlegg som er

.1 autorisert i samsvar med denne konvensjonen, og

.2 fullt autorisert til å utføre all skipsgjenvinning som skipsgjenvinningsplanen spesifiserer skal utføres av de identifiserte skipsgjenvinningsanleggene,

.2 utføre operasjoner i perioden før de leveres til skipsgjenvinningsanlegget, for å minimere mengden lastrester, gjenværende drivstoff og avfall om bord,

.3 dersom det er et tankskip, ankomme skipsgjenvinningsanlegget med lastetanker og pumperom i en slik tilstand at det er klart for sertifisering som «klargjort for adgang» eller «klargjort for varmt arbeid», eller begge deler, i henhold til nasjonale lover, regler og retningslinjer for parten under hvis jurisdiksjon skipsgjenvinningsanlegget opererer,

.4 gi skipsgjenvinningsanlegget all tilgjengelig informasjon om skipet for utarbeiding av skipsgjenvinningsplanen som kreves etter regel 9,

.5 fylle ut fortegnelsen som kreves etter regel 5, og

.6 sertifiseres som klart for gjenvinning av administrasjonen eller en organisasjon anerkjent av denne, før noen gjenvinningsaktivitet finner sted.

Regel 9 – Skipsgjenvinningsplan

Skipsgjenvinningsanlegget skal utarbeide en skipsspesifikk skipsgjenvinningsplan før gjenvinning av et skip påbegynnes, idet det tas hensyn til retningslinjene utarbeidet av organisasjonen. Skipsgjenvinningsplanen skal

.1 utarbeides basert på informasjon gitt av rederiet,

.2 utarbeides på et språk som er akseptert av parten som autoriserer skipsgjenvinningsanlegget, og hvis dette språket ikke er engelsk, fransk eller spansk, skal skipsgjenvinningsplanen oversettes til ett av disse språkene, med mindre administrasjonen finner at dette ikke er nødvendig,




.3 inneholde informasjon om blant annet etablering, vedlikehold og overvåking av betingelsene for «klargjort for adgang» og «klargjort for varmt arbeid» og hvordan typen og mengden av materialer, inkludert de som er angitt i fortegnelsen over farlige materialer, skal håndteres,

.4 i samsvar med erklæringen som er levert i henhold til artikkel 16.6, være enten eksplisitt eller stilltiende godkjent av den kompetente myndigheten som autoriserer skipsgjenvinningsanlegget. Den kompetente myndigheten skal sende en skriftlig bekreftelse på mottak av skipsgjenvinningsplanen til skipsgjenvinningsanlegget, rederiet og administrasjonen innen tre (3) arbeidsdager etter at den er mottatt, i samsvar med regel 24. Deretter:

.1 hvis en part krever uttrykkelig godkjenning av skipsgjenvinningsplanen, skal den kompetente myndigheten sende en skriftlig underretning om sin beslutning om å godkjenne eller avslå skipsgjenvinningsplanen til skipsgjenvinningsanlegget, rederiet og administrasjonen,

.2 hvis en part krever stilltiende godkjenning av skipsgjenvinningsplanen, skal bekreftelsen på mottak angi utløpsdato for en 14-dagers vurderingsperiode. Den kompetente myndigheten skal underrette om eventuelle skriftlige innvendinger mot skipsgjenvinningsplanen til skipsgjenvinningsanlegget, rederiet og administrasjonen innen denne 14-dagers vurderingsperioden. Hvis det ikke er underrettet om slike innvendinger, skal skipsgjenvinningsplanen anses som godkjent.

.5 når den er godkjent i samsvar med punkt 4, gjøres tilgjengelig for inspeksjon av administrasjonen eller eventuelle oppnevnte inspektører eller organisasjoner anerkjent av denne, og

.6 dersom det brukes mer enn ett skipsgjenvinningsanlegg, identifisere hvilke skipsgjenvinningsanlegg som skal brukes, samt spesifisere gjenvinningsaktivitetene og rekkefølgen de skal utføres i, på hvert autoriserte skipsgjenvinningsanlegg.

Del C – Tilsyn og sertifisering 
Regel 10 – Tilsyn
1 Skip som omfattes av denne konvensjonen, skal gjennomgå følgende tilsyn:

.1 et førstegangstilsyn før skipet settes i drift, eller før det internasjonale sertifikatet om farlige stoffer om bord utstedes. Dette tilsynet skal verifisere at del I av fortegnelsen som kreves i regel 5, er i samsvar med kravene i denne konvensjonen,

.2 et fornyelsestilsyn med intervaller spesifisert av administrasjonen som ikke overstiger fem år. Dette tilsynet skal verifisere at del I av fortegnelsen over farlige materialer som kreves i regel 5, er i samsvar med kravene i denne konvensjonen,




.3 et tilleggstilsyn, enten generelt eller delvis, avhengig av omstendighetene, kan gjennomføres på rederiets anmodning etter en endring, utskiftning eller større reparasjon av skipets konstruksjon, utstyr, systemer, innretninger, arrangementer og materialer. Tilsynet skal sikre at enhver slik endring, utskiftning eller større reparasjon er utført slik at skipet fortsatt overholder kravene i denne konvensjonen, og at del I i fortegnelsen oppdateres etter behov, og

.4 et sluttilsyn før skipet tas ut av tjeneste, og før gjenvinningen av skipet påbegynnes. Dette tilsynet skal verifisere at

.1 fortegnelsen over farlige materialer som kreves i regel 5.4, er i samsvar med kravene i denne konvensjonen, idet det tas hensyn til retningslinjene utarbeidet av organisasjonen,

.2 skipsgjenvinningsplanen, som kreves i regel 9, korrekt gjenspeiler opplysningene i fortegnelsen over farlige materialer, som kreves i regel 5.4, og inneholder opplysninger om etablering, vedlikehold og overvåking av tilstandene «klargjort for adgang» og «klargjort for varmt arbeid», og

.3 skipsgjenvinningsanlegget/-anleggene der skipet skal gjenvinnes, har gyldig autorisasjon i samsvar med denne konvensjonen.

2 Tilsyn av skip for å håndheve bestemmelsene i denne konvensjonen skal utføres av administrasjonens tjenestemenn, idet det tas hensyn til retningslinjene utarbeidet av organisasjonen. Administrasjonen kan likevel overlate tilsynene enten til inspektører oppnevnt for formålet eller til organisasjoner den har anerkjent.

3 En administrasjon som oppnevner inspektører eller anerkjenner organisasjoner til å gjennomføre tilsyn som beskrevet i nr. 2, skal som et minimum gi slike oppnevnte inspektør eller anerkjente organisasjoner fullmakt til å

.1 kreve at et skip de utfører tilsyn på, overholder bestemmelsene i denne konvensjonen,

.2 utføre tilsyn og inspeksjoner dersom dette kreves av de relevante myndighetene i en havnestat som er en part.

4 I alle tilfeller er den berørte administrasjonen ansvarlig for å sikre at tilsynet er fullstendig og effektivt, og skal dessuten legge forholdene til rette for å oppfylle denne forpliktelsen.

5 Førstegangstilsyn og fornyelsestilsyn bør harmoniseres med de tilsynene som kreves av andre gjeldende bestemmelser fra organisasjonen.




Regel 11 – Utstedelse og påtegning av sertifikater

1 Et internasjonalt sertifikat om farlige stoffer om bord skal utstedes enten av administrasjonen eller av en person eller organisasjon som er autorisert av administrasjonen, etter at førstegangs- eller fornyelsestilsyn er gjennomført og bestått i samsvar med regel 10, til skip som omfattes av regel 10, med unntak av eksisterende skip der førstegangs- og fornyelsestilsyn utføres samtidig, idet det tas hensyn til retningslinjene utarbeidet av organisasjonen.

2 Det internasjonale sertifikatet om farlige stoffer om bord, utstedt i henhold til nr. 1, skal på rederiets anmodning påtegnes enten av administrasjonen eller en person eller organisasjon som er autorisert av administrasjonen, etter at et tilleggstilsyn er gjennomført og bestått i samsvar med regel 10.

3 Uavhengig av regel 14.2 og kravene i regel 10.1.2 skal det nye sertifikatet, når fornyelsestilsynet fullføres innen tre måneder før det eksisterende sertifikatets utløpsdato, være gyldig fra datoen for fullført fornyelsestilsyn til en dato som ikke overstiger fem år fra det eksisterende sertifikatets utløpsdato.

4 Når fornyelsestilsynet fullføres etter det eksisterende sertifikatets utløpsdato, skal det nye sertifikatet være gyldig fra datoen for fullført fornyelsestilsyn til en dato som ikke overstiger fem år fra det eksisterende sertifikatets utløpsdato.

5 Når fornyelsestilsynet fullføres mer enn tre måneder før det eksisterende sertifikatets utløpsdato, skal det nye sertifikatet være gyldig fra datoen for fullført fornyelsestilsyn til en dato som ikke overstiger fem år fra datoen for fullført fornyelsestilsyn.

6 Dersom et sertifikat utstedes for et tidsrom på mindre enn fem år, kan administrasjonen forlenge sertifikatets gyldighet utover utløpsdatoen til det maksimale tidsrommet spesifisert i regel 10.1.2.

7 Hvis et fornyelsestilsyn er fullført og et nytt sertifikat ikke kan utstedes eller plasseres om bord på skipet før det eksisterende sertifikatets utløpsdato, kan personen eller organisasjonen som er autorisert av administrasjonen, påtegne det eksisterende sertifikatet, og et slikt sertifikat skal aksepteres som gyldig i ytterligere et tidsrom, men ikke utover fem måneder fra utløpsdatoen.

8 Hvis et skip, ved tidspunktet for sertifikatets utløp, ikke befinner seg i en havn der det skal gjennomgå tilsyn, kan administrasjonen forlenge sertifikatets gyldighet, men en slik forlengelse skal kun gis for å la skipet fullføre reisen til havnen der tilsynet skal gjennomføres, og bare dersom det betraktes som riktig og rimelig. Ingen sertifikater skal forlenges for en periode på mer enn tre måneder, og skipet som har fått en forlengelse, skal ved ankomst i havnen der det skal gjennomgå tilsyn, ikke ha rett til å forlate havnen før et nytt sertifikat er utstedt. Når fornyelsestilsynet er fullført, skal det nye sertifikatet være gyldig til en dato som ikke overstiger fem år fra utløpsdatoen til det eksisterende sertifikatet, før forlengelsen ble gitt.

9 Et sertifikat som er utstedt til et skip på korte reiser, og som ikke er forlenget i henhold til de foregående bestemmelsene i denne regelen, kan forlenges av administrasjonen med en periode på inntil én måned fra utløpsdatoen som er angitt på sertifikatet. Når fornyelsestilsynet er fullført, skal det nye sertifikatet være gyldig til en dato som ikke overstiger fem år fra utløpsdatoen til det eksisterende sertifikatet, før forlengelsen ble gitt.




10 Under spesielle omstendigheter, som fastsatt av administrasjonen, trenger et nytt sertifikat ikke å være datert fra det eksisterende sertifikatets utløpsdato, slik det er angitt i nr. 4, 8 eller 9 i denne regelen. Under slike spesielle omstendigheter skal det nye sertifikatet være gyldig til en dato som ikke overstiger fem år fra datoen for fullført fornyelsestilsyn.

11 Et internasjonalt sertifikat for gjenvinningsklart skip skal utstedes enten av administrasjonen eller av en person eller organisasjon som er autorisert av administrasjonen, etter at sluttilsyn er gjennomført og bestått i samsvar med regel 10, idet det tas hensyn til autorisasjonen av skipsgjenvinningsanlegget og retningslinjene utarbeidet av organisasjonen.

12 Et sertifikat som er utstedt under en parts myndighet, skal aksepteres av de andre partene og, med hensyn til alt som omfattes av denne konvensjonen, anses å ha samme gyldighet som et sertifikat utstedt av dem. Sertifikater skal utstedes eller påtegnes enten av administrasjonen eller en person eller organisasjon som er autorisert av administrasjonen. I alle tilfeller påtar administrasjonen seg det fulle ansvaret for sertifikatet.

Regel 12 – Utstedelse eller påtegning av et sertifikat av en annen part

1 På anmodning fra administrasjonen kan en annen part sørge for tilsyn av et skip, og hvis parten finner at bestemmelsene i denne konvensjonen er overholdt, skal den utstede eller autorisere utstedelsen av et sertifikat til skipet og, der det er hensiktsmessig, påtegne eller autorisere påtegningen av sertifikatet i samsvar med dette vedlegget.

2 En kopi av sertifikatet og en kopi av tilsynsrapporten skal sendes til den anmodende administrasjonen så snart som mulig.

3 Et sertifikat som utstedes på denne måten, skal inneholde en erklæring om at det er utstedt på anmodning fra administrasjonen, og det skal ha samme gyldighet og anerkjennes på lik linje med et sertifikat utstedt av administrasjonen.

4 Det skal ikke utstedes sertifikat til et skip som har rett til å føre flagget til en stat som ikke er part.

Regel 13 – Sertifikatenes utforming

Sertifikatene skal utstedes på et offisielt språk i den utstedende parten i samsvar med malen angitt i tillegg 3 og 4. Hvis et annet språk enn engelsk, fransk eller spansk brukes, skal teksten inkludere en oversettelse til ett av disse språkene. Administrasjonen kan imidlertid utstede internasjonalt sertifikat om farlige stoffer om bord utelukkende på et offisielt språk i den utstedende parten for skip som ikke foretar reiser til havner eller offshoreterminaler under jurisdiksjonen til andre parter i denne konvensjonen, og internasjonalt sertifikat for gjenvinningsklart skip kan utstedes utelukkende på et offisielt språk i den utstedende parten for skip som gjenvinnes på et skipsgjenvinningsanlegg under jurisdiksjonen til den utstedende parten.




Regel 14 – Sertifikaters varighet og gyldighet

1 Et internasjonalt sertifikat om farlige stoffer om bord utstedt i henhold til regel 11 eller 12 blir ugyldig i følgende tilfeller:

.1 dersom skipets tilstand ikke i det vesentlige er i samsvar med opplysningene i sertifikatet, inkludert hvis del I i fortegnelsen over farlige materialer ikke er vedlikeholdt og oppdatert i samsvar med endringer i skipets konstruksjon og utstyr, i tråd med retningslinjene utarbeidet av organisasjonen,

.2 når skipet overføres til en annen stats flagg. Et nytt sertifikat skal bare utstedes dersom den utstedende parten er sikker på at skipet er i samsvar med kravene i regel 10. Ved overføring mellom parter skal parten hvis flagg skipet tidligere hadde rett til å føre, dersom det anmodes om dette innen tre måneder etter overføringen, så snart som mulig sende administrasjonen kopier av sertifikatene skipet hadde før overføringen, samt eventuelle kopier av relevante tilsynsrapporter,

.3 hvis fornyelsestilsynet ikke er fullført innen fristene fastsatt i regel
10.1 og 11, eller

.4 dersom sertifikatet ikke er påtegnet i samsvar med regel 11 eller 12.

2 Et internasjonalt sertifikat om farlige stoffer om bord skal utstedes for en periode fastsatt av administrasjonen som ikke skal overstige fem år.

3 Et internasjonalt sertifikat for gjenvinningsklart skip skal utstedes for en periode fastsatt av administrasjonen som ikke skal overstige tre måneder.

4 Et internasjonalt sertifikat for gjenvinningsklart skip utstedt i henhold til regel 11 eller 12 blir ugyldig dersom skipets tilstand ikke i det vesentlige er i samsvar med opplysningene i sertifikatet.

5 Administrasjonen eller en person eller organisasjon autorisert av denne kan forlenge et internasjonalt sertifikat for gjenvinningsklart skip for én direktereise til skipsgjenvinningsanlegget.

KAPITTEL 3 – KRAV TIL SKIPSGJENVINNINGSANLEGG

Regel 15 – Kontroller av skipsgjenvinningsanlegg

1 Hver part skal utforme lover, regler og standarder som er nødvendige for å sikre at skipsgjenvinningsanlegg utformes, bygges og drives på en sikker og miljømessig forsvarlig måte i samsvar med bestemmelsene i denne konvensjonen.

2 Hver part skal etablere en mekanisme for autorisasjon av skipsgjenvinningsanlegg med hensiktsmessige vilkår for å sikre at slike skipsgjenvinningsanlegg oppfyller kravene i denne konvensjonen.




3 Hver part skal etablere en mekanisme for å sikre at skipsgjenvinningsanleggene overholder kravene i dette kapittelet, inkludert etablering og effektiv anvendelse av inspeksjons-, overvåkings- og håndhevingsbestemmelser, blant annet adgangs- og prøvetakingsmyndighet. En slik mekanisme kan omfatte en revisjonsordning som utføres av den kompetente myndigheten eller en organisasjon anerkjent av parten, idet det tas hensyn til retningslinjene utarbeidet av organisasjonen, og resultatene av disse revisjonene bør formidles til organisasjonen.

4 Hver part skal utpeke én eller flere kompetente myndigheter og et enkelt kontaktpunkt som skal brukes av organisasjonen, partene i denne konvensjonen og andre relevante aktører i saker knyttet til skipsgjenvinningsanlegg som opererer under partens jurisdiksjon.

Regel 16 – Autorisasjon av skipsgjenvinningsanlegg

1 Skipsgjenvinningsanlegg som gjenvinner skip som denne konvensjonen gjelder for, eller skip som behandles tilsvarende i henhold til artikkel 3.4, skal autoriseres av en part idet det tas hensyn til retningslinjene utarbeidet av organisasjonen.

2 Autorisasjonen skal gjennomføres av den eller de kompetente myndighetene og skal omfatte verifisering av dokumentasjonen som kreves i henhold til denne konvensjonen, samt en inspeksjon på stedet. Den eller de kompetente myndighetene kan imidlertid overlate autorisasjonen av skipsgjenvinningsanlegg til organisasjoner som de anerkjenner.

3 Parten skal underrette organisasjonen om de spesifikke ansvarsområdene og vilkårene knyttet til myndighetsoverføringen til de anerkjente organisasjonene, for videreformidling til partene. I alle tilfeller beholder den eller de kompetente myndighetene det fulle ansvaret for den utstedte autorisasjonen.

4 Autorisasjonen skal utformes i samsvar med malen i tillegg 5. Hvis et annet språk enn engelsk, fransk eller spansk brukes, skal teksten inkludere en oversettelse til ett av disse språkene.

5 Autorisasjonen skal være gyldig i en periode fastsatt av parten som ikke skal overstige fem år. Parten skal fastsette vilkårene for utstedelse, tilbakekalling, suspensjon, endring og fornyelse av autorisasjonen og formidle disse vilkårene til skipsgjenvinningsanleggene. Dersom et skipsgjenvinningsanlegg nekter inspeksjon utført av den eller de kompetente myndighetene eller en anerkjent organisasjon som opererer på deres vegne, skal autorisasjonen suspenderes eller tilbakekalles.

6 Dersom hendelser eller tiltak ved skipsgjenvinningsanlegget medfører at vilkårene for autorisasjonen ikke lenger er oppfylt, skal skipsgjenvinningsanlegget informere den eller de kompetente myndighetene. Den eller de kompetente myndighetene kan deretter beslutte å suspendere eller tilbakekalle autorisasjonen eller pålegge skipsgjenvinningsanlegget å iverksette korrigerende tiltak.

Regel 17 – Generelle krav

1 Skipsgjenvinningsanlegg som er autorisert av en part, skal etablere styringssystemer, prosedyrer og metoder som ikke utgjør en helserisiko for de berørte arbeiderne eller for befolkningen i nærheten av skipsgjenvinningsanlegget, og forebygge, redusere, begrense og, så langt det er praktisk mulig, eliminere negativ innvirkning på miljøet forårsaket av skipsgjenvinning, idet det tas hensyn til retningslinjer utarbeidet av organisasjonen.




2 Skipsgjenvinningsanlegg som er autorisert av en part, skal, for skip som omfattes av denne konvensjonen, eller skip som behandles på tilsvarende måte i henhold til artikkel 3.4

.1 kun akseptere skip som

.1 overholder denne konvensjonen, eller

.2 oppfyller kravene i denne konvensjonen,

.2 kun akseptere skip som de er autorisert til å gjenvinne, og

.3 ha dokumentasjon på sin autorisasjon tilgjengelig dersom et rederi som vurderer å gjenvinne et skip ved skipsgjenvinningsanlegget, ber om slik dokumentasjon.

Regel 18 – Plan for skipsgjenvinningsanlegg

Skipsgjenvinningsanlegg som er autorisert av en part, skal utarbeide en plan for skipsgjenvinningsanlegget. Planen skal vedtas av styret eller det relevante styringsorganet for skipsgjenvinningsselskapet og skal inneholde

.1 retningslinjer som sikrer arbeidernes sikkerhet samt vern av menneskers helse og miljøet, med etablering av mål som fører til at den negative innvirkningen av skipsgjenvinning reduseres til et minimum og, så langt det er praktisk mulig, elimineres,

.2 et system for å sikre gjennomføring av kravene fastsatt i denne konvensjonen, oppnåelse av målene i skipsgjenvinningsselskapets retningslinjer og kontinuerlig forbedring av prosedyrer og standarder brukt i skipsgjenvinningsoperasjoner,

.3 klargjøring av roller og ansvarsområder for arbeidsgivere og arbeidere i skipsgjenvinningsoperasjoner,

.4 et program for relevant informasjon og opplæring av arbeiderne for å sikre sikker og miljømessig forsvarlig drift av skipsgjenvinningsanlegget,

.5 en beredskaps- og handlingsplan for nødssituasjoner,

.6 et system for overvåking av skipsgjenvinningsprosessen,

.7 et journalsystem som dokumenterer hvordan skipsgjenvinningen gjennomføres,

.8 et system for rapportering av utslipp til vann, grunn og luft samt hendelser og ulykker som forårsaker eller kan forårsake skade på arbeidernes sikkerhet, menneskers helse og miljø, og

.9 et system for rapportering av yrkessykdommer, ulykker, skader og annen negativ innvirkning på arbeidernes sikkerhet og menneskers helse,

idet det tas hensyn til retningslinjene utarbeidet av organisasjonen.




Regel 19 – Forebygging av negativ innvirkning på menneskers helse og miljøet

Skipsgjenvinningsanlegg som er autorisert av en part, skal etablere og benytte prosedyrer for å

.1 forhindre eksplosjoner, branner og andre usikre forhold ved å sørge for at betingelser og prosedyrer for «klargjort for varmt arbeid» er etablert, vedlikeholdt og overvåket gjennom hele skipsgjenvinningsprosessen,

.2 forebygge skade fra farlige atmosfærer og andre usikre forhold ved å sørge for at betingelser og prosedyrer for tilstanden og prosedyrene for «klargjort for adgang» er etablert, vedlikeholdt og overvåket i skipets rom, inkludert trange og lukkede rom, gjennom hele skipsgjenvinningsprosessen,

.3 forebygge andre ulykker, yrkessykdommer, skader og annen negativ innvirkning på menneskers helse og miljøet, og

.4 forebygge utslipp til vann, grunn og luft gjennom hele skipsgjenvinningsprosessen som kan være skadelige for menneskers helse og/eller miljøet,

idet det tas hensyn til retningslinjene utarbeidet av organisasjonen.

Regel 20 – Sikker og miljømessig forsvarlig håndtering av farlige materialer

1 Skipsgjenvinningsanlegg som er autorisert av en part, skal sørge for sikker og miljømessig forsvarlig fjerning av alle farlige materialer som finnes på et skip sertifisert i samsvar med regel 11 eller 12. Personen(e) med ansvar for gjenvinningsoperasjonene og arbeiderne skal være kjent med de kravene i denne konvensjonen som er relevante for deres oppgaver, og særlig bruke fortegnelsen over farlige materialer og skipsgjenvinningsplanen, både før og under fjerningen av farlige materialer.

2 Skipsgjenvinningsanlegg som er autorisert av en part, skal sikre at alle farlige materialer som er beskrevet i fortegnelsen, blir identifisert, merket, pakket og fjernet i størst mulig grad før opphoggingen gjøres av arbeidere med nødvendig opplæring og utstyr, idet det tas hensyn til retningslinjene organisasjonen har utarbeidet, særlig når det gjelder

.1 farlige væsker, rester og sedimenter,

.2 stoffer eller gjenstander som inneholder tungmetaller som bly, kvikksølv, kadmium og heksavalent krom,

.3 maling og overflatebelegg som er svært brennbare og/eller fører til giftige utslipp,

.4 asbest og materialer som inneholder asbest,

.5 PCB og materialer som inneholder PCB, idet det påses at varmegenererende utstyr unngås under slike operasjoner,

.6 KFK og haloner, og

.7 andre farlige materialer som ikke er nevnt ovenfor og som ikke er en del av skipskonstruksjonen.




3 Skipsgjenvinningsanlegg som er autorisert av en part, skal sørge for og sikre sikker og miljømessig forsvarlig håndtering av alle farlige materialer og avfallsstoffer som fjernes fra skipet som gjenvinnes ved det aktuelle skipsgjenvinningsanlegget. Avfallshåndterings- og disponeringssteder skal identifiseres for å sørge for videre trygg og miljømessig forsvarlig håndtering av materialene.

4 Alt avfall som genereres under gjenvinningen, skal holdes atskilt fra gjenvinnbare materialer og utstyr, merkes, lagres under egnede forhold som ikke utgjør en risiko for arbeiderne, menneskers helse eller miljøet, og kun overføres til avfallshåndteringsanlegg som er autorisert til å behandle og disponere det på en sikker og miljømessig forsvarlig måte.

Regel 21 – Kriseberedskap og beredskapstiltak

Skipsgjenvinningsanlegg som er autorisert av en part, skal utforme og vedlikeholde en krise- og beredskapsplan. Planen skal utarbeides med hensyn til skipsgjenvinningsanleggets beliggenhet og miljø og skal ta høyde for aktivitetenes karakter og omfang i forbindelse med hver skipsgjenvinningsoperasjon. Planen skal videre

.1 sikre at nødvendig utstyr og prosedyrer som skal følges i en nødssituasjon, er på plass, og at det gjennomføres regelmessige øvelser,

.2 sikre at nødvendig informasjon, intern kommunikasjon og koordinering blir gitt for å beskytte alle mennesker og miljøet hvis det oppstår en nødssituasjon ved skipsgjenvinningsanlegget,

.3 sørge for kommunikasjon med og informasjon til de relevante kompetente myndighetene, nærområdet og nødetater,

.4 sørge for førstehjelp og medisinsk assistanse, brannslokking og evakuering av alle personer ved skipsgjenvinningsanlegget, forebygging av forurensning, og

.5 sørge for relevant informasjon og opplæring til alle arbeidere ved skipsgjenvinningsanlegget, på alle nivåer og i tråd med deres kompetanse, herunder regelmessige øvelser på prosedyrene for kriseforebygging, kriseberedskap og -håndtering.

Regel 22 – Arbeidssikkerhet og opplæring

1 Skipsgjenvinningsanlegg som er autorisert av en part, skal sørge for arbeidernes sikkerhet ved å

.1 sikre tilgjengelighet, vedlikehold og bruk av nødvendig personlig verneutstyr og verneklær for alle skipsgjenvinningsoperasjoner,

.2 sikre at det tilbys opplæringsprogrammer som gjør arbeiderne i stand til å utføre alle tildelte skipsgjenvinningsoperasjoner på en sikker måte, og

.3 sikre at alle arbeidere ved skipsgjenvinningsanlegget har fått nødvendig opplæring og kjennskap til arbeidet før de utfører skipsgjenvinningsoperasjoner.




2 Skipsgjenvinningsanlegg som er autorisert av en part, skal sørge for og sikre bruk av personlig verneutstyr for operasjoner som krever slik bruk, inkludert

.1 hodebeskyttelse,

.2 ansikts- og øyebeskyttelse,

.3 hånd- og fotbeskyttelse,

.4 åndedrettsvern,

.5 hørselsvern,

.6 beskyttelse mot radioaktiv forurensning,

.7 fallsikring, og

.8 egnet bekledning.

3 Skipsgjenvinningsanlegg som er autorisert av en part, kan samarbeide om opplæring av arbeidere. Opplæringsprogrammene i nr. 1.2 i denne regelen skal, idet det tas hensyn til retningslinjene utarbeidet av organisasjonen

.1 omfatte alle arbeidere, inkludert entreprenørpersonell og ansatte på skipsgjenvinningsanlegget,

.2 gjennomføres av kompetent personell,

.3 sørge for grunnleggende opplæring og oppfriskningskurs med passende mellomrom,

.4 inkludere en evaluering av hvor godt deltakerne forstår og husker det de lærer,

.5 gjennomgås regelmessig og justeres etter behov, og

.6 dokumenteres.

Regel 23 – Rapportering av hendelser, ulykker, yrkessykdommer og kroniske virkninger

1 Skipsgjenvinningsanlegg som er autorisert av en part, skal rapportere til kompetente myndigheter om alle hendelser, ulykker, yrkessykdommer eller kroniske virkninger som medfører, eller har potensial til å medføre, risiko for arbeidernes sikkerhet, menneskers helse og miljøet.

2 Rapportene skal inneholde en beskrivelse av hendelsen, ulykken, yrkessykdommen eller de kroniske virkningene, årsakene, tiltakene som er iverksatt, samt konsekvensene og korrigerende tiltak som skal iverksettes.




KAPITTEL 4 – RAPPORTERINGSKRAV

Regel 24 – Krav til innledende underretning og rapportering

1 Rederiet skal skriftlig og i god tid underrette administrasjonen om sine planer om å gjenvinne et skip, slik at administrasjonen kan forberede seg på tilsyn og sertifisering i henhold til denne konvensjonen.

2 Når et skipsgjenvinningsanlegg forbereder seg på å motta et skip for gjenvinning, skal det skriftlig og i god tid underrette sin eller sine kompetente myndighet(er) om det forestående arbeidet. Underretningen skal minst inneholde følgende opplysninger om skipet:

.1 navn på staten hvis flagg skipet har rett til å føre,

.2 datoen da skipet ble registrert i denne staten,

.3 skipets identifikasjonsnummer (IMO-nummer),

.4 skrognummeret ved levering av nybygde skip,

.5 skipets navn og type,

.6 skipets hjemstedshavn,

.7 rederiets navn og adresse samt registrert eiers IMO-identifikasjonsnummer,

.8 selskapets navn og adresse samt IMO-identifikasjonsnummer,

.9 navn på alle klasseselskapene som har klassifisert skipet,

.10 skipets mål (største lengde (LOA), bredde i riss, dybde i riss, lettvekt, brutto- og nettotonnasje samt motortype og -effekt),

.11 fortegnelse over farlige materialer, og

.12 utkast til skipsgjenvinningsplan for godkjenning i henhold til regel 9.

3 Når skipet som skal gjenvinnes, har fått internasjonalt sertifikat for gjenvinningsklart skip, skal skipsgjenvinningsanlegget rapportere til sin(e) kompetente myndighet(er) om planlagt oppstart av skipsgjenvinningen. Rapporten skal være i samsvar med rapporteringsformatet i tillegg 6 og skal minst inneholde en kopi av det internasjonale sertifikat for gjenvinningsklart skip. Gjenvinning av skipet skal ikke starte før rapporten er levert.



Regel 25 – Rapportering etter fullført arbeid

Når delvis eller fullstendig gjenvinning av et skip er fullført i samsvar med kravene i denne konvensjonen, skal skipsgjenvinningsanlegget utstede en erklæring om sluttført gjenvinning og rapportere den til sin(e) kompetente myndighet(er). Erklæringen skal utarbeides i samsvar med malen i tillegg 7. Den eller de kompetente myndigheten(e) skal sende en kopi av erklæringen til administrasjonen som utstedte det internasjonale sertifikatet for gjenvinningsklart skip. Erklæringen skal utstedes innen 14 dager etter datoen for delvis eller fullstendig skipsgjenvinning i samsvar med skipsgjenvinningsplanen og skal inneholde en rapport om eventuelle hendelser og ulykker som har forårsaket skade på menneskers helse og/eller miljøet.



TILLEGG 1
KONTROLLER AV FARLIGE MATERIALER

	Farlig materiale
	Definisjoner
	Kontrolltiltak

	Asbest
	Asbestholdige materialer
	Ny installering av asbestholdige materialer er forbudt for alle skip.

	Ozonnedbrytende stoffer
	«Ozonnedbrytende stoffer» er kontrollerte stoffer som definert i artikkel 1 nr. 4 i Montreal-protokollen om stoffer som bryter ned ozonlaget, 1987, oppført i vedlegg A, B, C eller E til nevnte protokoll, som er gjeldende på det tidspunktet dette vedlegget får anvendelse eller fortolkes.

Ozonnedbrytende stoffer som kan finnes om bord på skip, omfatter, men er ikke begrenset til

Halon 1211 bromklordifluormetan Halon 1301 bromtrifluormetan
Halon 2402 1,2-dibrom-1,1,2,2-tetrafluoretan (også kalt halon 114B2)
KFK-11 triklorfluormetan KFK-12 diklordifluormetan KFK-113 1,1,2-triklor-1,2,2-
trifluoretan
KFK-114 1,2-diklor-1,1,2,2-
tetrafluoretan
KFK-115 klorpentafluoretan
	Nye installeringer som inneholder ozonnedbrytende stoffer, er forbudt for alle skip, men nye installeringer som inneholder hydroklorfluorkarboner (HCFC), er tillatt fram til 1. januar 2020.

	Polyklorerte bifenyler (PCB)
	Med «polyklorerte bifenyler» menes aromatiske forbindelser som er dannet på en slik måte at bifenylmolekylets hydrogenatomer (to benzenringer forbundet med én enkelt karbon–karbon-binding) kan erstattes av inntil ti kloratomer.
	Ny installering av materialer som inneholder polyklorerte bifenyler, er forbudt for alle skip.

	Grohemmende forbindelser og systemer
	Grohemmende forbindelser og systemer som reguleres gjennom vedlegg I til den internasjonale konvensjonen om regulering av skadelige bunnstoffsystemer på skip (AFS-konvensjonen), 2001, som er gjeldende på tidspunktet for anvendelsen eller tolkningen av dette vedlegget.
	1. Ingen skip kan bruke grohemmende systemer som inneholder organiske tinnforbindelser som biocid eller andre grohemmende systemer som AFS-konvensjonen forbyr bruken av.

2. Ingen nye skip eller nye installeringer på skip kan bruke grohemmende forbindelser eller systemer på en måte som ikke er i samsvar med AFS-konvensjonen.






TILLEGG 2

MINIMUMSLISTE OVER POSTER TIL FORTEGNELSEN OVER FARLIGE MATERIALER


	Farlige materialer som er oppført i tillegg 1

	Kadmium og kadmiumforbindelser

	Seksverdig krom og seksverdige kromforbindelser

	Bly og blyforbindelser

	Kvikksølv og kvikksølvforbindelser

	Polybromert bifenyl (PBB)

	Polybromerte difenyletere (PBDE)

	Polyklorerte naftalener (flere enn 3 kloratomer)

	Radioaktive stoffer

	Visse kortkjedede klorerte parafiner (alkaner, C10-C13, klor)



